KYK: Japannese sing volkslied saam met ANC-voorsitter | Netwerk24
Deur Roshé Taka 22 Oktober 2019 05:44
In die video leer Geoff Makhubo, die ANC-streekvoorsitter in Gauteng, en sy vrou, Dikeledi Majola, twee Japannese "Nkosi Sikelel' iAfrika".
Hulle is in Springboktruie geklee en Majola hou 'n groen pamflet vas waarop die volkslied gedruk is en dui die woorde aan terwyl die volkslied speel. Sy en Makhubo sing saam met die twee mans.
Wanneer hulle by die Afrikaanse deel kom, sukkel die mans effens, maar laat hulle nie van stryk bring nie.
Makhubo het die video op Twitter gedeel. "Wat 'n oomblik! Ek en my vrou is afgeneem waar ons die Suid-Afrikaanse volkslied vir die Japannese in hul land leer tydens die kwarteindstryd waarin ons hulle geklop het. Welgedaan, Springbokke," het hy by die video geskryf.
Die video is byna 40 000 keer gekyk en meer as 2 000 mense het aangedui dat hulle daarvan hou. Dit is ook meer as 500 keer op Twitter gedeel.Hulle is Japan toe om na die kwarteindstryde Saterdag en Sondag te gaan kyk, sê Makhubo.
Van agter is Dikeledi Majola en haar man, Geoff Makhubo, die ANC-streekvoorsitter in Gauteng, en die twee Japannese vir wie hulle die Suid-Afrikaanse volkslied geleer het. Foto: Cape Talk-webtuiste
Engeland het Australië Saterdag met 40-16 geklop en Nieu-Seeland het met 46-14 teen Ierland gewen. Sondag het Wallis met 20-19 oor Frankryk koning gekraai en die Bokke het Japan met 26-3 geklop.
"Die twee Japannese mans het die Suid-Afrikaanse volkslied op 'n selfoon gestoor en ons genader en gesê: 'Kom ons sing.' Toe sing ons saam."
Volgens Makhubo het die mans ná die derde probeerslag die woorde van die volkslied perfek geken.
"Dit was 'n lekker ervaring. Hulle het ons verwelkom en goeie sportmanskap getoon. Hulle het moeite gedoen om ons volkslied te leer."
Die mans het Sondag ook 'n afskrif van hul volkslied vir Makhubo gegee. Hy bieg dat dit moeilik is om aan te leer, maar dat hy Engelse vertalings sal probeer gebruik om dit makliker te maak.
Makhubo en sy vrou keer Dinsdag na Suid-Afrika terug.
Intussen het baie Suid-Afrikaners positiewe boodskappe onderaan die video getwiet en is gaande daaroor.
"Breek grense af met ons mooi volkslied. Pres. Mandela sou so trots gewees het. Dit is presies waarvoor hy gestaan het. 'n Wêreld verenig deur sport," lui een van die Twiets.
'n Ander vrou laat ook van haar hoor: "Fantasties! Ek is so bly julle was daar, maar baie jaloers dat dit nie ek was nie. Maak vriende oor die wêreld heen. Mooi so!"
What a moment! My wife and I captured teaching the Japanese the South African national anthem in their own country at the quarter finals #JPNvRSA game we won against them. Well done to the @Springboks. #RWC2019 #GoBokke pic.twitter.com/2aXP7eKtuk